CELEX: 32013D0651
Language: lt
Date: 1383868800000
Title: 2013/651/ES: 2013 m. lapkričio 8 d. Komisijos įgyvendinimo sprendimas, kuriuo patvirtinamas profilaktinio skiepijimo nuo mažai patogeniško paukščių gripo Portugalijos ūkiuose, laikančiuose didžiąsias antis, planas ir tam tikros nuostatos dėl tų ančių vežimo ir jų produktų (pranešta dokumentu Nr. C(2013) 7310)

13.11.2013   
            
            
               LT
            
            
               Europos Sąjungos oficialusis leidinys
            
            
               L 302/53
            
         KOMISIJOS ĮGYVENDINIMO SPRENDIMAS
   2013 m. lapkričio 8 d.
   kuriuo patvirtinamas profilaktinio skiepijimo nuo mažai patogeniško paukščių gripo Portugalijos ūkiuose, laikančiuose didžiąsias antis, planas ir tam tikros nuostatos dėl tų ančių vežimo ir jų produktų
   (pranešta dokumentu Nr. C(2013) 7310)
   (Tekstas autentiškas tik portugalų kalba)
   (2013/651/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2005 m. gruodžio 20 d. Tarybos direktyvą 2005/94/EB dėl paukščių gripo kontrolės Bendrijoje priemonių ir panaikinančią Direktyvą 92/40/EEB (1), ypač į jos 57 straipsnio 2 dalį,
   kadangi:
   
               (1)
            
            
               Direktyvoje 2005/94/EB nustatyta, kad valstybės narės turi užtikrinti, kad jų teritorijoje būtų draudžiama skiepyti nuo paukščių gripo, išskyrus atvejus, kai vykdomas neatidėliotinas arba profilaktinis skiepijimas, laikantis atitinkamuose minėtos direktyvos IX skyriaus skirsniuose nustatytų sąlygų;
            
         
               (2)
            
            
               Direktyvos 2005/94/EB IX skyriaus 3 skirsnyje nustatyta, kad valstybės narės gali taikyti ilgalaikę naminių paukščių profilaktinio skiepijimo priemonę tai ligai kontroliuoti, jeigu, remdamosi rizikos vertinimu, jos mano, kad tam tikroms jų teritorijų sritims, paukštininkystės rūšims ar tam tikroms naminių paukščių kategorijoms kyla pavojus užsikrėsti paukščių gripu;
            
         
               (3)
            
            
               be to, pagal 52 straipsnio 1 dalies c punktą valstybės narės privalo užtikrinti, kad vakcinas, naudotinas naminiams paukščiams ar kitiems nelaisvėje laikomiems paukščiams skiepyti nuo paukščių gripo, būtų leidžiama naudoti pagal Europos Parlamento ir Tarybos direktyvą 2001/82/EB (2) arba Europos Parlamento ir Tarybos reglamentą (EB) Nr. 726/2004 (3);
            
         
               (4)
            
            
               po 2007 ir 2008 m. mažai patogeniško paukščių gripo protrūkių tam tikruose centrinės ir vakarinės Portugalijos regionuose esančiuose naminių paukščių ūkiuose, visų pirma, ūkiuose, kuriuose laikomi medžiojamųjų paukščių atsargoms papildyti skirti naminiai paukščiai, buvo įgyvendintas neatidėliotino skiepijimo planas pagal Komisijos sprendimą 2008/285/EB (4) ir ši liga sėkmingai likviduota;
            
         
               (5)
            
            
               tačiau remiantis rizikos vertinimo rezultatais nuspręsta, kad viename Šiaurės Ribatežo Lisabonos ir Težo Slėnio regiono Vila Nova da Barkinjos savivaldybėje esančiame ūkyje laikomoms vertingoms veislinėms didžiosioms antims tebekyla galimas pavojus užsikrėsti paukščių gripu, visų pirma dėl galimo netiesioginio kontakto su laukiniais paukščiais;
            
         
               (6)
            
            
               todėl Portugalija pateikė Komisijai patvirtinti profilaktinio skiepijimo nuo paukščių gripo planą, kuris buvo vykdomas kaip ilgalaikė priemonė iki 2009 m. liepos 31 d. Minėtas planas buvo patvirtintas Komisijos sprendimu 2008/838/EB (5). Kiti Portugalijos pateikti profilaktinio skiepijimo nuo mažai patogeniško paukščių gripo planai buvo patvirtinti Komisijos sprendimu 2010/189/ES (6) ir Komisijos įgyvendinimo sprendimu 2012/110/ES (7);
            
         
               (7)
            
            
               Įgyvendinimo sprendimu 2012/110/ES patvirtintą profilaktinio skiepijimo nuo mažai patogeniško paukščių gripo planą Portugalija įgyvendino iki 2013 m. liepos 31 d. Pagal to sprendimo 8 straipsnį Portugalija pateikė minėto plano įgyvendinimo ataskaitą Maisto grandinės ir gyvūnų sveikatos nuolatiniam komitetui. Minėta ataskaita parodė, kad paskiepytų didžiųjų ančių pulkai ir aplinkinėse teritorijose esančiuose naminių paukščių ūkiai buvo sėkmingai apsaugoti nuo viruso išplitimo;
            
         
               (8)
            
            
               2013 m. rugpjūčio 26 d. Portugalija pateikė Komisijai patvirtinti dar vieną profilaktinio skiepijimo nuo mažai patogeniško paukščių gripo planą. Minėtas planas (toliau – profilaktinio skiepijimo planas) turi būti vykdomas iki 2014 m. gruodžio 31 d.;
            
         
               (9)
            
            
               Europos maisto saugos tarnyba 2005 m. (8), 2007 m. (9) ir 2008 m. (10) pateiktose mokslinėse nuomonėse patvirtino, kad profilaktinis skiepijimas yra vertinga priemonė, kuria papildomos paukščių gripo kontrolės priemonės;
            
         
               (10)
            
            
               be to, siekiant aptikti galimą neišreikštą virusą paskiepytų paukščių populiacijoje, ūkyje, kuriame laikomos skiepytos didžiosios antys, ir ūkiuose, kuriuose laikomi neskiepyti užkratui imlūs paukščiai, paukščius reikėtų stebėti ir atlikti jų laboratorinius tyrimus, kaip nurodyta profilaktinio skiepijimo plane, taip pat atskirai identifikuoti tuos naminius paukščius;
            
         
               (11)
            
            
               taip pat turėtų būti nustatyti tam tikri skiepytų didžiųjų ančių, jų perinti skirtų kiaušinių ir iš tokių ančių kilusių didžiųjų ančių vežimo apribojimai, kaip nurodyta profilaktinio skiepijimo plane. Dėl mažo didžiųjų ančių, laikomų ūkyje, kuriame turi būti atliktas profilaktinis skiepijimas, kiekio ir dėl atsekamumo bei logistikos skiepytos didžiosios antys neturėtų būti išvežamos iš to ūkio, o turėtų būti užmušamos pasibaigus jų reprodukciniam ciklui laikantis Tarybos reglamento (EB) Nr. 1099/2009 (11) 18 straipsnio reikalavimų ir saugiai sunaikinamos laikantis Komisijos reglamento (ES) Nr. 142/2011 (12) reikalavimų;
            
         
               (12)
            
            
               Portugalija ėmėsi papildomų priemonių pagal Komisijos sprendimą 2006/605/EB (13) dėl prekybos naminiais paukščiais, skirtais laukinių medžiojamųjų paukščių ištekliams atkurti;
            
         
               (13)
            
            
               siekiant sumažinti ekonominį poveikį atitinkamam ūkiui, reikėtų numatyti tam tikras nuostatas, leidžiančias nukrypti nuo didžiųjų ančių, kilusių iš skiepytų didžiųjų ančių, vežimo apribojimų, jei dėl tokio vežimo nekyla konkretaus ligos paplitimo pavojaus ir su sąlyga, kad būtų taikomos priežiūros priemonės ir laikomasi Sąjungos vidaus prekybos konkrečių gyvūnų sveikatos reikalavimų;
            
         
               (14)
            
            
               atsižvelgiant į epideminę padėtį, susijusią su mažai patogenišku paukščių gripu Portugalijoje, pavojumi, siejamu su ūkio, kuriame paukščiai turi būti skiepijami, tipu, ir ribota profilaktinio skiepijimo plano taikymo sritimi, šis planas turėtų būti patvirtintas ir vykdomas iki 2014 m. gruodžio 31 d.;
            
         
               (15)
            
            
               šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Dalykas ir taikymo sritis
   1.   Šiame sprendime nustatomos tam tikros priemonės, taikytinos viename ūkyje, esančiame Portugalijoje, Šiaurės Ribatežo Lisabonos ir Težo Slėnio regiono Vila Nova da Barkinjos savivaldybėje, jeigu ūkyje, kuriame kyla paukščių gripo viruso paplitimo pavojus, profilaktiškai skiepijamos didžiosios antys (Anas platyrhynchos), skirtos laukinių medžiojamųjų paukščių ištekliams atkurti (toliau – didžiosios antys).
   Šios priemonės yra susijusios su šiais dalykais:
   
               a)
            
            
               tam tikri skiepytų didžiųjų ančių, jų perinti skirtų kiaušinių ir iš jų kilusių didžiųjų ančių vežimo Portugalijoje bei išsiuntimo iš jos apribojimai;
            
         
               b)
            
            
               skiepytų didžiųjų ančių sunaikinimas.
            
         2.   Šis sprendimas taikomas nepažeidžiant apsaugos priemonių, kurių Portugalija turi imtis pagal Direktyvą 2005/94/EB ir Sprendimą 2006/605/EB.
   2 straipsnis
   Profilaktinio skiepijimo plano patvirtinimas
   1.   Šiuo sprendimu patvirtinamas 2013 m. rugpjūčio 26 d. Portugalijos Komisijai pateiktas profilaktinio skiepijimo nuo mažai patogeniško paukščių gripo Portugalijoje planas (toliau – profilaktinio skiepijimo planas), kuris turi būti įgyvendintas iki 2014 m. gruodžio 31 d.
   2.   Komisija paskelbia profilaktinio skiepijimo planą savo tinklavietėje.
   3 straipsnis
   Profilaktinio skiepijimo plano įgyvendinimo sąlygos
   1.   Portugalija užtikrina, kad profilaktinio skiepijimo planas būtų įgyvendinamas naudojant vienvalentę inaktyvintą vakciną, kurios sudėtyje yra paukščių gripo H5 potipio virusas ir kurią leidžiama naudoti pagal Direktyvą 2001/82/EB arba pagal Reglamentą (EB) Nr. 726/2004.
   2.   Portugalija užtikrina, kad profilaktinio skiepijimo planas būtų įgyvendinamas veiksmingai.
   4 straipsnis
   Skiepytų didžiųjų ančių ženklinimas, jų vežimo ir išsiuntimo apribojimai bei sunaikinimas
   Portugalija užtikrina, kad skiepytos didžiosios antys 1 straipsnio 1 dalyje nurodytame ūkyje:
   
               a)
            
            
               būtų paženklintos atskirai;
            
         
               b)
            
            
               nebūtų išvežamos į kitus naminių paukščių ūkius Portugalijoje;
            
         
               c)
            
            
               nebūtų išsiunčiamos iš Portugalijos.
            
         Tokios didžiosios antys po jų reprodukcinio laikotarpio turi būti užmušamos šio sprendimo 1 straipsnio 1 dalyje nurodytame ūkyje laikantis Reglamento (EB) Nr. 1099/2009 18 straipsnio reikalavimų, o jų skerdenos – sunaikinamos laikantis Reglamento (ES) Nr. 142/2011 reikalavimų.
   5 straipsnis
   Perinti skirtų kiaušinių, kilusių iš 1 straipsnio 1 dalyje nurodytame ūkyje laikomų didžiųjų ančių, vežimo ir išsiuntimo apribojimai
   Portugalija užtikrina, kad perinti skirti kiaušiniai, kilę iš 1 straipsnio 1 dalyje nurodytame ūkyje laikomų didžiųjų ančių:
   
               a)
            
            
               būtų vežami tik į Portugalijoje esančią peryklą;
            
         
               b)
            
            
               nebūtų išsiunčiami iš Portugalijos.
            
         6 straipsnis
   Didžiųjų ančių, kilusių iš skiepytų didžiųjų ančių, vežimo ir išsiuntimo apribojimai
   1.   Portugalija užtikrina, kad didžiosios antys, kilusios iš skiepytų didžiųjų ančių, po perėjimo būtų vežamos iš 1 straipsnio 1 dalyje nurodyto ūkio tik į aplinkinėje teritorijoje esantį ūkį.
   Tą teritoriją Portugalija nustato ir apibrėžia pagal profilaktinio skiepijimo planą.
   2.   Nukrypstant nuo 1 dalies, iš skiepytų didžiųjų ančių kilusios ir ne jaunesnės nei keturių mėnesių amžiaus didžiosios antys gali būti:
   
               a)
            
            
               išleidžiamos į natūralią aplinką Portugalijoje arba
            
         
               b)
            
            
               išsiunčiamos iš Portugalijos, su sąlyga, kad:
               
                           i)
                        
                        
                           profilaktinio skiepijimo plane nustatytų stebėsenos ir laboratorinių tyrimų rezultatai būtų palankūs;
                        
                     
                           ii)
                        
                        
                           laikomasi Sprendime 2006/605/EB nustatytų medžiojamųjų paukščių atsargoms papildyti skirtų naminių paukščių išsiuntimo reikalavimų.
                        
                     
         7 straipsnis
   Sąjungos vidaus prekybos didžiosiomis antimis, kilusiomis iš skiepytų didžiųjų ančių, veterinariniai sertifikatai
   Portugalija užtikrina, kad Sąjungos vidaus prekybos 6 straipsnio 2 dalies b punkte nurodytais medžiojamųjų paukščių atsargoms papildyti skirtais naminiais paukščiais veterinariniuose sertifikatuose būtų įrašytas toks sakinys:
   
      „Šios siuntos gyvūnų sveikatos reikalavimai atitinka Komisijos įgyvendinimo sprendimo 2013/651/ES (14) nuostatas.
   
   8 straipsnis
   Ataskaitos
   Portugalija per mėnesį nuo pranešimo apie šį sprendimą datos pateikia Komisijai profilaktinio skiepijimo plano įgyvendinimo ataskaitą ir kas šešis mėnesius teikia ataskaitas Maisto grandinės ir gyvūnų sveikatos nuolatiniam komitetui.
   9 straipsnis
   Taikymas
   Šis sprendimas taikomas iki 2014 m. gruodžio 31 d.
   10 straipsnis
   Adresatas
   Šis sprendimas skirtas Portugalijos Respublikai.
   
      Priimta Briuselyje 2013 m. lapkričio 8 d.
      
         
            Komisijos vardu
         
         Tonio BORG
         
            Komisijos narys
         
      
   
   
      (1)  OL L 10, 2006 1 14, p. 16.
   
      (2)  2001 m. lapkričio 6 d. Europos Parlamento ir Tarybos direktyva 2001/82/EB dėl Bendrijos kodekso, reglamentuojančio veterinarinius vaistus (OL L 311, 2001 11 28, p. 1).
   
      (3)  2004 m. kovo 31 d. Europos Parlamento ir Tarybos reglamentas (EB) Nr. 726/2004, nustatantis Bendrijos leidimų dėl žmonėms skirtų ir veterinarinių vaistų išdavimo ir priežiūros tvarką ir įsteigiantis Europos vaistų agentūrą (OL L 136, 2004 4 30, p. 1).
   
      (4)  2008 m. kovo 19 d. Komisijos sprendimas 2008/285/EB dėl neatidėliotino didžiųjų ančių skiepijimo nuo nedidelio patogeniškumo paukščių gripo Portugalijoje ir dėl tokių naminių paukščių bei jų produktų vežimą ribojančių priemonių (OL L 92, 2008 4 3, p. 37).
   
      (5)  2008 m. lapkričio 3 d. Komisijos sprendimas 2008/838/EB dėl profilaktinio didžiųjų ančių skiepijimo nuo nedidelio patogeniškumo paukščių gripo Portugalijoje ir dėl tokių naminių paukščių bei jų produktų vežimą ribojančių priemonių (OL L 299, 2008 11 8, p. 40).
   
      (6)  2010 m. kovo 29 d. Komisijos sprendimas 2010/189/ES dėl profilaktinio didžiųjų ančių skiepijimo nuo nedidelio patogeniškumo paukščių gripo Portugalijoje ir dėl tokių naminių paukščių bei jų produktų vežimą ribojančių priemonių (OL L 83, 2010 3 30, p. 62).
   
      (7)  2012 m. vasario 10 d. Komisijos įgyvendinimo sprendimas 2012/110/ES dėl profilaktinio didžiųjų ančių skiepijimo nuo mažai patogeniško paukščių gripo Portugalijoje ir dėl tokių naminių paukščių bei jų produktų vežimą ribojančių priemonių (OL L 50, 2012 2 23, p. 46).
   
      (8)  Mokslinė nuomonė dėl paukščių gripo poveikio gyvūnų sveikatai ir gerovei aspektų (2005 m. EFSA leidinys, 266, p. 1–21).
   
      (9)  Mokslinė nuomonė dėl naminių ir kitų nelaisvėje laikomų paukščių skiepijimo nuo paukščių gripo H5 ir H7 potipių viruso (2007 m. EFSA leidinys, 489).
   
      (10)  Mokslinė nuomonė dėl paukščių gripo poveikio gyvūnų sveikatai ir gerovei aspektų ir jo paplitimo ES naminių paukščių ūkiuose pavojaus (2008 m. EFSA leidinys, 715, p. 1–161).
   
      (11)  2009 m. rugsėjo 24 d. Tarybos reglamentas (EB) Nr. 1099/2009 dėl žudomų gyvūnų apsaugos (OL L 303, 2009 11 18, p. 1).
   
      (12)  2011 m. vasario 25 d. Komisijos reglamentas (ES) Nr. 142/2011, kuriuo įgyvendinami Europos Parlamento ir Tarybos reglamentas (EB) Nr. 1069/2009, kuriuo nustatomos žmonėms vartoti neskirtų šalutinių gyvūninių produktų ir jų gaminių sveikumo taisyklės, ir Tarybos direktyva 97/78/EB dėl tam tikrų mėginių ir priemonių, kuriems netaikomi veterinariniai tikrinimai pasienyje pagal tą direktyvą (OL L 54, 2011 2 26, p. 1).
   
      (13)  2006 m. rugsėjo 6 d. Komisijos sprendimas 2006/605/EB dėl tam tikrų apsaugos priemonių, susijusių su Bendrijos vidaus prekyba naminiais paukščiais, skirtais laukinių medžiojamųjų paukščių ištekliams atkurti (OL L 246, 2006 9 8, p. 12).
   
      (14)  OL L 302, 2013 11 13, p. 53“